Engegar/Aturar Silenciar Pujar el volum Disminuir el volum Instruccions per interactuar amb el player Després de la publicitat pots interactuar amb el player amb els següents botons

El Centre Recreatiu i Turístic de Vila-seca i Salou, el projecte abans conegut com a BCN World, comença a agafar forma. L'empresa nord-americana Hard Rock ha donat detalls del projecte. Es dirà Hard Rock Entertainment World.

El nou complex preveu generar 11.500 llocs de treball directes i indirectes en una primera fase i 600 milions d'inversió. En total, es preveu una inversió de 2.000 milions d'euros. Així s'ha presentat aquest matí, quan s'ha obert l'urna que contenia els detalls del projecte.

El centre inclourà, en principi, un casino, dos grans hotels, zones d'entreteniment, teatres, una zona comercial i un centre de convencions. L'alçada màxima dels edificis podrà ser de 75 metres, la mateixa que fa l'atracció Shambala de Port Aventura.

La primera fase estarà encapçalada pel Hard Rock Hotel & Casino Tarragona, la icona central, que tindrà forma de guitarra i 600 habitacions.

El casino, que serà dels més grans d'Europa, oferirà 100 jocs de taula i tindrà 1.200 màquines escurabutxaques. Hi haurà, a més a més, una piscina de 6 mil metres quadrats, amb una àrea coberta.

♦ Qui és Hard Rock, l'empresa que vol tirar endavant el nou BCN World?

Fidel a la marca Hard Rock, l'hotel tindrà espai per a concerts amb una capacitat de més de 15.000 persones.

El complex inclourà un altre hotel, en col·laboració amb Port Aventura, d'orientació més familiar i de 500 habitacions.

L'empresa Value Retail farà un complex amb 75 botigues de grans marques en una zona de 10.000 metres quadrats, similar al que l'empresa ja té en funcionament a la Roca del Vallès.

El secretari d'Hisenda, Josep Lluís Salvadó, ho ha qualificat com "una gran oportunitat per al país". Segons Salvadó, a més, la candidatura de Hard Rock, l'única empresa que ha presentat oferta per construir el Centre Recreatiu Turístic, "és absolutament solvent i respon al que es pretenia en el transcurs d'aquest procediment". I ha afegit: "Estem convençuts que acabarà bé i estem satisfets pel contingut de l'oferta."

Salou i Vila-seca el veuen amb bons ulls

Els municipis on estarà ubicat aquest macrocomplex, Salou i Vila-seca, el veuen amb molt bons ulls per l'impacte econòmic que tindrà. Lamenten, però, que el nom del complex turístic no farà cap referència al Camp de Tarragona.

Pere Granados, alcalde de Salou, ho compara amb Orlando: "Això és un embrió però possiblement vindran d'altres inversions, d'altres parcs temàtics perquè això fa un efecte crida. Avui podem dir que nosaltres serem un Orlando a nivell europeu".

Segons Xavier Farriol, tinent d'alcalde de l'Ajuntament de Vila-seca: "tot el que coneixem de moment és positiu".

"Aturem BCN World" presenta demanda

Per la seva banda, la plataforma "Aturem BCN World" ha presentat la demanda contra el pla director urbanístic dels terrenys on s'ha de construir el projecte. Ho ha fet aquest dilluns coincidint amb l'anunci dels detalls.

Davant l'anunci de Hard Rock, Aturem Bcn World confirma q avui ha presentat la demanda contra Pla Director Urbanístic. No juguem al seu joc!  Aturem Bcn World (@BcnWorldNo) 10 de julio de 2017

L'assemblea ja va considerar "un fracàs" que només s'hagués acabant presentant una empresa per construir-lo.

Han passat cinc anys des que es va anunciar aquest complex turístic i d'oci a la Costa Daurada. Durant tot aquest temps hi ha hagut molts canvis i posicions polítiques enfrontades. La pressió d'ERC, la CUP i CSQEP va fer redimensionar el projecte a la baixa, reduint l'espai destinat a joc. La plataforma Aturem BCN World n'ha criticat el model turístic i la falta de participació ciutadana.

El govern haurà d'estudiar tota la documentació presentada per Hard Rock i adjudicar definitivament el projecte. Es calcula que no serà fins al setembre quan es donarà oficialment la llicència de casino al grup.

Hard Rock

Amb establiments en 75 països, Hard Rock té 176 cafès, 24 hotels i 11 casinos. Els cafès franquícia estan situats en ciutats icòniques de tot el món com Londres, Nova York, San Francisco, Sydney o Dubai. Entre els seus destins també hi ha dos hotels i casinos emblemàtics a Tampa i Hollywood, als Estats Units. A més d'altres a Bali, Chicago, Cancún, Eivissa, Las Vegas o San Diego.